**Ministru kabineta noteikumu projekta „Grozījums Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu””** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: ir nodrošināt, ka māsām (medicīnas māsām), kuras ir reģistrētas Ārstniecības personu reģistrā un kurām piešķirtie ārstniecības personas sertifikāti (atbilstoši ārstniecības personu klasifikatoram, kas bija spēkā līdz 2009.gadam) ir spēkā līdz 31.12.2019. no 01.01.2020. tiek pagarinātas profesionālās darbības tiesības.Risinājums: noteikt, ka māsām (medicīnas māsām) piešķirtie ārstniecības personas sertifikāti ir spēkā līdz 2022. gada 31. decembrim. Spēkā stāšanās laiks: Tiesību akta projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 27.pants un 33.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Veselības ministrija (turpmāk – VM), lai nodrošinātu Ministru kabineta atbalstītā Veselības aprūpes sistēmas reformas konceptuālā ziņojumā[[1]](#footnote-1) noteikto, ka māsas profesijas turpmākai attīstībai jāparedz māsas kompetences pilnveidošana, nesadrumstalojot to pa vairākām pamatspecialitātēm un līdz 2019.gadam aktualizējot māsas profesijas standartu - vispārējas aprūpes māsa, izstrādāja Konceptuālo ziņojumu “Par māsu profesijas turpmāko attīstību”. Kā arī Valsts kontroles revīzijas ziņojumā “Cilvēkresursi veselības aprūpē?” minētajam ieteikumam Veselības ministrijai, ņemot vērā kritisko situāciju ar māsu nodrošinājumu Latvijas veselības aprūpes sistēmā, veikt pasākumus, lai līdz 2021.gada beigām tiktu ieviests Veselības ministrijas un Latvijas Māsu asociācijas ierosinātais māsu profesionālās attīstības konceptuālais risinājums un vispārējās aprūpes māsas minimālais studiju ilgums Latvijā būtu līdzvērtīgs Igaunijas un Lietuvas māszinības studiju ilgumam.Secīgi tam tiek paredzēts vēl gads, lai māsas (medicīnas māsas), kurām ir piešķirti ārstniecības personas sertifikāti (atbilstoši ārstniecības personu klasifikatoram, kas bija spēkā līdz 2009.gadam) varētu pilnveidot savu profesionālo kompetenci. Konceptuālais ziņojums “Par māsu profesijas turpmāko attīstību” (turpmāk – konceptuālais ziņojums) ir izstrādāts un izsludināts Valsts sekretāru 2019.gada 14.aprīļa sanāksmē (prot. Nr.14 22.§, VSS-309). Atbilstoši Valsts sekretāru sanāksmē nolemtajam konceptuālais ziņojums ir jāsaskaņo ar Tieslietu ministriju, Finanšu ministriju, Izglītības un zinātnes ministriju, Pārresoru koordinācijas centru, Latvijas Brīvo arodbiedrību savienību un Latvijas Darba devēju konfederāciju. Ņemot vērā jautājumu sarežģītību, saskaņošanas procesā notiek plašas diskusijas ar Izglītības un zinātnes ministriju. Līdz ar to kavējas konceptuālā ziņojuma risinājuma varianta apstiprināšana un tā ieviešanas uzsākšana. Ņemot vērā kritisko situāciju ar māsu nodrošinājumu Latvijas veselības aprūpes sistēmā, konceptuālajā ziņojumā tiek piedāvāta rīcība trīs galvenajos virzienos: 1) izstrādāt jaunu māsas (vispārējās aprūpes māsa) profesijas standartu, tajā ietverot jaunas kompetences un pilnveidojot esošās, līdz ar to īstenojot attiecīgas izmaiņas izglītības sistēmā; 2) ieviest jaunu pieeju māsas specializācijai, kuru var iegūt profesionālās pilnveides programmas ietvaros (līdzšinējais regulējums paredz, lai iegūtu pamatspecialitāti, pēc koledžas beigšanas jāturpina studijas augstskolā);3) atteikties no sertifikācijas procesa, tā ietvaros māsu specialitātes un papildspecialitātes aizstāt ar specializāciju noteiktās aprūpes jomās.Konceptuālajā ziņojumā ir noteikti pārejas nosacījumi, lai reģistrēta māsa (derīgs reģistrācijas termiņš reģistrā), sertificēta māsa varētu iegūt māsas (vispārējās aprūpes māsas) kompetenci. Sertificēta māsa šobrīd, lai pagarinātu sertifikāta derīguma termiņu uztur savu profesionālo kvalifikāciju, pilnveidojot savu profesionālo kompetenci 5 gadu laikā iegūstot vismaz 100 TIP. Turpmāk māsa uzturēs savu profesionālo kvalifikāciju pilnveidojot savu profesionālo kompetenci 5 gadu laikā iegūstot vismaz 100 TIP (prasība pastāv jau šobrīd) neformālās izglītības (moduļu) programmās, kuru tēmas definēs Latvijas Māsu asociācija.Atbilstoši Ministru kabineta 2009.gada 24.marta noteikumu Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – Noteikumi Nr.268) 636.punktam no 01.01.2020. būs spēkā tikai tie sertifikāti, kas atbilst spēkā esošajam ārstniecības personu klasifikatoram. Indikatīvi 543 māsām (no 8791) ir sertifikāti atbilstoši spēkā neesošajam klasifikatoram[[2]](#footnote-2). Ņemot vērā, konceptuālā ziņojuma saskaņošanas sarežģītību prognozējam, ka līdz 31.12.2019. netiks izskatīti un apstiprināti grozījumi normatīvajos aktos atbilstoši konceptuālajam ziņojumam. Tas nozīmē, ka indikatīvi 543 māsas pēc 01.01.2020. zaudēs patstāvīgas prakses tiesības un tas ir risks darba tirgū zaudēt šīs māsas. Turklāt divpakāpju izglītības sistēma māsas kvalifikācijas un specialitātes iegūšanai ir nesamērīga, nepamatota un rada slogu māsām, jo pēc māsas kvalifikācijas iegūšanas ir nepieciešams turpināt studijas augstskolā, lai iegūtu kādu no pamatspecialitātēm, kā arī ir sarežģīts un neelastīgs pārkvalifikācijas process, kas neveicina māsas uzsākt un turpināt profesionālo darbību veselības nozarē. Būtiski ir atzīmēt nepietiekamo māsu skaitu veselības aprūpes sistēmā, kas ievērojami apdraud veselības aprūpes kvalitāti kopumā, jo māsām, kas veido lielāko veselības aprūpes speciālistu grupu visās valstīs, ir centrālā loma drošu, kvalitatīvu, efektīvu veselības aprūpes pakalpojumu sniegšanā (šobrīd slimnīcās māsu deficīts ir ap 1500 māsu, bet optimāla skaita nodrošināšanai valstī kopā trūkst 3050 māsu ).Lai nodrošinātu, ka indikatīvi 543 māsām, kuras ir reģistrētas Ārstniecības personu reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz 17.04.2009., līdz konceptuālajā ziņojuma risinājuma varianta apstiprināšanai un ieviešanai tiek pagarināti piešķirtie sertifikāti, VM ir sagatavojusi Ministru kabineta noteikumu projektu „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk - Noteikumu projekts Nr.268). Noteikumu projekts Nr.268 paredz pagarināt noslēguma jautājumos noteikto pārejas periodu, proti nosakot, ka māsām (medicīnas māsām), kuras ir reģistrētas Ārstniecības personu reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz 17.04.2009., piešķirtie ārstniecības personas sertifikāti ir spēkā līdz 2022. gada 31.decembrim.Atbilstoši konceptuālajam ziņojumam profesionālās pilnveides izglītības programmas un neformālās profesionālās izglītības programmas līdz 2022.gada decembrim tiks īstenotas Eiropas sociālā fonda[[3]](#footnote-3) ietvaros kā rezultātā praktizējošās māsas varēs iegūt māsas (vispārējās aprūpes māsas) kompetenci. Turklāt izglītības iestādes no 2022./2023.studiju gada piedāvās izglītības programmu atbilstoši jaunajam profesijas standartam.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija, Nacionālais veselības dienests, Latvijas Māsu asociācija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz indikatīvi 543 māsām (medicīnas māsām), kuras ir reģistrētas Ārstniecības personu reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz 17.04.2009., Veselības inspekciju, Nacionālo veselības dienestu, ārstniecības iestādēm. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā minētajām izmaiņām nav ietekmes uz administratīvo slogu, jo līdz 31.12.2019. ir noteikta šāda norma, kas tiek pagarināta līdz 31.12.2022. Projekta ietekme uz veselību: tiks nodrošinātas māsām prakses tiesības turpināt profesionālo darbību līdz ar to nodrošinot drošu, kvalitatīvu, efektīvu veselības aprūpes pakalpojumu sniegšanu.Projekts neierobežo konkurenci. Projektam nav ietekmes uz vidi. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu Nr.268 š.g. 13.augustā Veselības ministrijā notika sabiedriskā apspriede.  |
| 2. | Sabiedrības līdzdalība projekta izstrādē | Ar sanāksmi saistītā informācija ir pieejama VM mājaslapā, Noteikumu projekts Nr.268 30.07.2019. publicēts VM tīmekļvietnē <http://www.vm.gov.lv/lv/aktualitates/sabiedribas_lidzdaliba/sabiedriska_apspriede/> |
| 3. | Sabiedrības līdzdalības rezultāti |  Sabiedriskajā apspriedē piedalījās Latvijas Māsu asociācijas pārstāvis un Latvijas Pirmsskolas iestāžu un skolu medicīnas māsu biedrības pārstāvji. Sanāksmes dalībnieki atbalstīja Noteikumu projekta Nr.268 tālāku virzību. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministre Ilze Viņķele

Vīza: Valsts sekretāre Daina Mūrmane – Umbraško

Roga 67876093

dace.roga@vm.gov.lv

1. MK 07.08.2017. rīkojums Nr. 394 “Par konceptuālo ziņojumu "Par veselības aprūpes sistēmas reformu" 161.punkts [↑](#footnote-ref-1)
2. Ārstniecības personu un ārstniecības atbalsta personu reģistra un Latvijas Māsu asociācijas dati [↑](#footnote-ref-2)
3. MK 08.11.2016. noteikumi Nr.718 “Darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju" īstenošanas noteikumi” [↑](#footnote-ref-3)